Den Uafhængige Politiklagemyndighed skal nu undersøge en trafikulykke, der natten til lørdag kostede en 44-årig mand fra Mors livet. Ulykken skete klokken 01.07 i krydset ved Nørrebro og Vildsundvej i Nykøbing. Midt- og Vestjyllands Politi oplyser, at den 44-årige kom fra Nørrebro og tilsyneladende fortsatte lige over krydset ved Vildsundvej, hvor hans Mercedes endte i grøften og ramte et træ. Præcis hvorfor Den Uafhængige Politiklagemyndighed skal undersøge sagen, står endnu ikke klart. Mette Helm, der er kommunikationsrådgiver ved Midt- og Vestjyllands Politi, siger til tvmidtvest.dk, at man rutinemæssigt har orienteret myndigheden, da "politiet kortvarigt var involveret". Det er endnu ikke lykkedes at træffe Den Uafhængige Politiklagemyndighed for en kommentar. Ulykken er allerede blevet undersøgt af en bilinspektør.

Referat:
44-årig mand dræbt i ulykke i Nykøbing. Politiet var "kortvarigt involveret" i ulykken, oplyser Midt- og Vestjyllands Politi.